
PARLAMENTUL  ROMÂNIEI

CAMERA DEPUTAŢILOR

	  COMISIA JURIDICĂ,
  DE DISCIPLINĂ ŞI IMUNITĂŢI

	                      Bucureşti, 24.11.2009 
                      P.L.x 572/2009


RAPORT 
asupra proiectului de Lege privind aprobarea Ordonanţei Guvernului nr.25/2009 pentru modificarea şi completarea Legii nr.274/2004 privind înfiinţarea, organizarea şi funcţionarea Oficiului Român pentru Adopţii

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea Ordonanţei Guvernului nr.25/2009 pentru modificarea şi completarea Legii nr.274/2004 privind înfiinţarea, organizarea şi funcţionarea Oficiului Român pentru Adopţii, trimis cu adresa nr. PL-x 572 din 4 noiembrie 2009 şi înregistrat cu nr.31/1027. 
Potrivit prevederilor  art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

Senatul, în calitate de primă Cameră sesizată, a adoptat această iniţiativă legislativă, în şedinţa din 3 noiembrie 2009.

Consiliul Legislativ, prin avizul nr.862/23.07.2009, a avizat favorabil proiectul de lege.
Comisia pentru sănătate şi familie a avizat negativ proiectul de lege în forma prezentată de Senat, în şedinţa din 10 noiembrie 2009.

Proiectul de lege are ca obiect de reglementare  modificarea şi completarea Legii nr. 274/2004 privind înfiinţarea, organizarea şi funcţionarea Oficiului Român pentru Adopţii în sensul întăririi capacităţii instituţionale a Oficiului Român pentru Adopţii în ceea ce priveşte exercitarea funcţiei de autoritate de stat prin completarea atribuţiilor existente cu cele care vizează urmărirea şi controlul modului de aplicare a dispoziţiilor legale din materia adopţiei, precum şi sprijinirea persoanelor adoptate în demersurile lor de cunoaştere a originilor şi contactarea rudelor biologice.
În conformitate cu prevederile art. 61 din Regulamentul Camerei Deputaţilor, Comisia a dezbătut proiectul de lege în şedinţa din 24 noiembrie 2009.  
La şedinţa Comisiei juridice, de disciplină şi imunităţi au fost prezenţi 14 deputaţi din totalul de 25 membri ai acesteia.
La dezbateri au participat, în calitate de invitaţi, din partea Oficiului Român pentru Adopţii doamnele Gabriela Elena Petrescu, secretar general şi Nicoleta Curelaru, şef birou juridic.
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor adoptarea proiectului de lege, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor ordinare.
               VICEPREŞEDINTE ,                                   SECRETAR,                                                         

                Florin IORDACHE                             Gabriel ANDRONACHE                                                                    
      Expert,

      Roxana David

